"הפדרציה הציונית דרום אפריקה" העבירה תרומה אנונימית בסך מאות אלפים למימון תכנית של ח"כ ניר ברקת עם מכון המחקר פורום קהלת - להעצמת מפעל ההתנחלויות בשטחים. יעדי הפדרציה שונים לגמרי. בעקבות הפרסום ב"שקוף" מתנערים מנהליה: "אנחנו ארגון א-פוליטי, הפסקנו להשתמש במנגנון הזה"
"הפדרציה הציונית דרום אפריקה" מתנערת מתרומתה למכון המחקר "פורום קהלת" – לאחר פרסום "שקוף" כי הכספים מימנו תוכנית של המכון עם ח"כ ניר ברקת לפיתוח מפעל ההתנחלויות בשטחים. העברתם של מאות אלפי השקלים עוררה תמיהה נוכח יעדי הארגון, שעוסק בעידוד עליה וקליטה מדרום אפריקה. לדברי סגן יו"ר הפדרציה, רובי הילקוביץ, הפדרציה שימשה כפלטפורמה שהקלה על מעבר הכספים מתורם אנונימי מדרום אפריקה לקהלת. "אנחנו לא עושים דברים כאלה יותר", הדגיש. לדבריו, הארגון הוא א-פוליטי ולכן אין לו כוונה לתרום בעתיד בדרך זו. "תוכנית ברקת" שיצאה לדרך ב-2018 בשיתוף קהלת היא פרויקט שאפתני שכלל מיפוי מקיף של הגדה המערבית ותכנון פרטני כיצד להגדיל את כמות היהודים בה מכמה מאות אלפים לשני מיליון עד לשנת 2048. על הפרויקט חתומים ראשי המועצות המקומיות בהתנחלויות והוא זכה גם לשם "פרויקט פורטר" – על שם פרופסור מייקל פורטר – כלכלן מהרווארד וחסיד של נתניהו שפרס את חסותו על המיזם. כפי שפרסמנו לאחרונה, קהלת גייסו 3.2 מיליון שקלים לפרויקט במהלך 2019-2018. ברקת סיפר בעבר לדה מרקר שהוא עצמו גייס לטובת מיזם "ישראל צומחת" של קהלת כמיליון דולר. חלק מהכסף עבר לקהלת באמצעות "הפדרציה הציונית דרום אפריקה" – על אף שיעדיה כלל אינם נוגעים למדיניות ישראל בשטחים. לדברי דורון קליין, מנכ"ל הפדרציה, המטרות של הארגון הן להכין עולים מדרום אפריקה ואוסטרליה לקראת עלייתם ולעזור בקליטתם. "אנחנו מעניקים תמיכה כלכלית ונפשית לנזקקים, יעוץ תעסוקתי, מלגות לימודים לסטודנטים, דיור בשכירות מסובסדת, אירועים חברתיים ועוד", אמר. מנגנון העברת הכספים פעל כך שהפדרציה לא התערבה במהות השימוש בכסף, אלא רק שימשה כפלטפורמה מתווכת. "זו הייתה תרומה ייעודית שעברה דרכנו", הסביר ל"שקוף" סגן יו"ר הפדרציה, רובי הילקוביץ. אבל תמכתם בקהלת באמצעות התרומה שהעברתם. "החובה שלנו הייתה לראות שיש לקהלת  אישור ניהול תקין והמטרות של הפדרציה ושל קהלת לא מתנגשות. בזמנו הן לא התנגשו". מי התורם? "אנחנו מחוייבים לשמור על הפרטיות שלו אבל רק סייענו לו. אנחנו כבר לא עושים דברים כאלה". אז למה התורם היה זקוק לכם ולא העביר את הכסף בעצמו? "קשה להעביר תרומות מדרום אפריקה לארץ. גם הסוכנות היהודית עושה דברים מהסוג הזה –  עוזרת בהבאת תרומות לישראל. זאת הייתה תרומה ייעודית. הפדרציה מתעסקת בעיקר בסיוע לעולים". אני מבין, אבל אתם בעצם מסתירים את העקבות של התורם.  "זאת לא המטרה. ככה עובד המנגנון. אני לא שמח מהאופן שהוא פועל, לכן אז הפסקנו אותו. זה שהפסקנו צריך להגיד לך משהו. אנחנו ארגון א-פוליטי. חשוב לנו לעזור לעולים". בפדרציה הבהירו שאינם בקשר עם ניר ברקת מאז 2016, אז כיהן כראש העיר ירושלים. בזמנו הקשר עמו נגע, לדבריהם, לקליטת עולים סטודנטים מדרום אפריקה בעיר ירושלים. במילים אחרות: תרומות של אנשי עסקים לעמותות – גם במטרה לייצר רווח פוליטי – נכנסו תחת גלימת האפלה, הפעם בחסות הפדרציה. עמותות מחויבות בשקיפות יותר מדוכן הפלאפל ליד הבית שלך. הסיבה? אלו גופים ללא מטרות רווח, שנשענים על תרומות (ממך ומהמדינה). הם פועלים למען מטרות ציבוריות, לכן ראוי שהמידע הפיננסי שלהן – במיוחד של עמותות עם השפעה פוליטית – יהיה פומבי.  חשוב להדגיש: חשאיות יכולה להתקבל על הדעת במקרים מסוימים, כמו תרומה לעמותת רווחה על ידי נדבן צנוע. אלא שבעידודה של שרת המשפטים לשעבר איילת שקד כלל העמותות, לרבות הפוליטיות – יכולות לעבות את תקציבן מתחת לרדאר. מקהלת נמסר בתגובה:  "מדובר בעניין פנימי של ארגון אחר. התרומה התקבלה כדין". (איך זה משפיע עליך) גם אם זה עדיין חוקי – ארגונים בישראל שמשפיעים על הציבור מתוקצבים בדרכים עקלקלות ולא שקופות. התרומה המדוברת משמשת ח"כ בכיר אך נעשתה בצורה לא שקופה תוך כדי טשטוש עקבות. מי בדרום אפריקה בוחש בענייניה הפנימיים של מדינת ישראל? זכותנו לדעת. (מה עושים כדי שיתוקן) כשאיילת שקד כיהנה כשרת משפטים – היא הקלה על טייקונים להעביר כספים בסתר לעמותות. על שר המשפטים הבא לבטל את החיסיון על תרומות לעמותות עם גוון פוליטי, וגם לחייב אותן בחשיפת שמות התורמים במקרה ומדובר בתרומה ייעודית שעברה דרך גוף אחר ששימש כ"צינור". 